MEABHRÁN MÍNIÚCHÁIN

I gcomhthéacs a haontachais leis an Eagraíocht Dhomhanda Trádála (EDT), tá sé aontaithe ag Cónaidhm na Rúise a rátaí maidir le dleacht onnmhairiúcháin ar tháirgí adhmaid amh atá i bhfeidhm faoi láthair a laghdú. I gcás cineálacha áirithe adhmaid, is iad sin roinnt speiceas adhmaid bhuaircínigh (i.e. sprús agus péine), tá sé aontaithe ag an Rúis cuótaí rátaí taraife a oscailt le haghaidh onnmhairithe na dtáirgí sin agus scair chuóta shonrach a leithdháileadh ar an Aontas Eorpach (AE). Déanfar na rátaí dleachta onnmhairiúcháin laistigh de na rátaí cuótaí taraife a chur i bhfeidhm ar leibhéal a bheidh laghdaithe go mór (i.e. 13 % ar sprús agus 15 % ar phéine, i gcodarsnacht le ráta 25 % atá ann faoi láthair maidir le dleacht onnmhairiúcháin aschuóta neamhcheangailte, ach ní bheidh sé níos lú ná 15 €/m³). Tá na ceangaltais shonracha sin de chuid Chónaidhm na Rúise áirithe ina Sceideal Lámhaltas EDT mar Iarscríbhinn a ghabhann le Cuid V den Sceideal.

Faoi chomhaontú déthaobhach i bhfoirm Malartú Litreacha (dá ngairtear an "Comhaontú" anseo feasta) bunaíodh forálacha ginearálta maidir leis na scaireanna cuóta sonracha arna leithdháileadh ar an AE a chur chun feidhme. Faoin gComhaontú go háirithe, foráiltear gur faoi bhainistiú an AE a bheidh cainníochtaí scair an AE de na cuótaí rátaí taraife, agus go n‑eiseoidh Cónaidhm na Rúise ceadúnais onnmhairiúcháin bunaithe ar an doiciméadacht allmhairiúcháin chuí arna heisiúint ag an AE.

Foráiltear sa Chomhaontú freisin go gceapfaidh an AE agus Cónaidhm na Rúise rialacha mionsonraithe teicniúla maidir le bainistiú na gcuótaí rátaí taraife faoin tráth a thiocfaidh an Comhaontú i bhfeidhm. Tá na rialacha mionsonraithe teicniúla sin i bprótacal, arna gcaibidliú idir an AE agus Rialtas Chónaidhm na Rúise (dá ngairtear an 'Prótacal' anseo feasta). Bunaítear leis an bPrótacal sin na rialacha maidir leis na cuótaí rátaí taraife onnmhairiúcháin agus na honnmhairithe a bhainistiú laistigh de na cuótaí sin, lena n‑áirítear forálacha maidir le comhar údaráis inniúla an Aontais Eorpaigh agus Rialtas Chónaidhm na Rúise atá riachtanach chun oibriú leordhóthanach an chórais a áirithiú.

Tá leas mór ag an AE sna cuótaí rátaí taraife lena gcuirtear buntáistí suntasacha ar fáil i gcás onnmhairithe adhmaid ón Rúis, toisc go mbíonn na dleachtanna inchuóta laghdaithe go suntasach i gcomparáid leis na dleachtanna aschuóta (neamhcheangailte). D'fhulaing tionscail fhoraoise agus úsáideoirí iartheachtacha san AE ar nós thionscail an pháipéir, na tógála agus an troscáin de dheasca méaduithe ar dhleachtanna onnmhairiúcháin adhmaid a chuir Cónaidhm na Rúise i bhfeidhm go comhleanúnach ó 2007. Tá fonn ar oibreoirí eacnamaíocha san AE anois rochtain a fháil ar na hamhábhair sin faoi dhálaí atá feabhsaithe go suntasach, agus is ar mhaithe leosan é go bunúsach gur socraíodh na cuótaí rátaí taraife.

Chun cur i bhfeidhm éifeachtach an chórais bhainistíochta a áirithiú, dá bhforáiltear sa Chomhaontú agus sa Phrótacal tráth aontachais Chónaidhm na Rúise leis an EDT, cuirfear an Comhaontú agus an Prótacal araon i bhfeidhm go sealadach ó dháta aontachais Chónaidhm na Rúise leis an EDT. Le hAirteagal 3 de Chinneadh 2012/105/AE ón gComhairle an 14 Nollaig 2011 maidir le síniú, thar ceann an Aontais Eorpaigh, agus cur i bhfeidhm sealadach an Chomhaontaithe agus an Phrótacail, daingnítear cur i bhfeidhm sealadach an Chomhaontaithe agus an Phrótacail araon go dtí go dtabharfar na nósanna imeachta maidir le tabhairt i gcrích an Chomhaontaithe chun críche.

Ba cheart é a thabhairt de chumhacht don Choimisiún na forálacha is gá a ghlacadh maidir le bainistiú chainníochtaí na gcuótaí rátaí taraife arna leithdháileadh ar onnmhairithe chun an AE trí bhíthin gnímh cur chun feidhme. Le hAirteagal 4 de Chinneadh 2012/105/AE ón gComhairle an 14 Nollaig 2011 maidir le síniú, thar ceann an Aontais Eorpaigh, agus cur i bhfeidhm sealadach an Chomhaontaithe agus an Phrótacail, tugadh údarás don Choimisiún rialacha mionsonraithe a ghlacadh maidir leis an modh ina leithdháiltear údaruithe cuóta de bhun Airteagal 5, mír 2, den Phrótacal, agus aon fhorálacha eile is gá le haghaidh bhainistiú chainníochtaí na gcuótaí rátaí taraife ag an Aontas Eorpach arna leithdháileadh ar onnmhairithe chun an Aontais Eorpaigh. Ar an mbonn sin, faoi Rialachán Cur Chun Feidhme (AE) Uimh. 498/2012 ón gCoimisiún an 12 Meitheamh 2012 bunaíodh na rialacha cur chun feidhme sealadacha is gá chun a chur ar chumas an AE bainistiú iomlán oibríochtúil a dhéanamh ar a scair de na cuótaí rátaí taraife an tráth a ghlacfaidh Cónaidhm na Rúise ballraíocht san EDT. Scoirfidh Rialachán Cur Chun Feidhme (AE) Uimh. 498/2012 ón gCoimisiún d'fheidhm a bheith aige, áfach, ar an dáta a scoirfear de chur i bhfeidhm sealadach an Phrótacail (cf. Airteagal 20(2) de Rialachán Cur Chun Feidhme (AE) Uimh. 498/2012 ón gCoimisiún). Dá bhrí sin, ba cheart é a thabhairt de chumhacht don Choimisiún, trí rialachán ó Pharlaimint na hEorpa agus ón gComhairle arna ghlacadh faoin ngnáthnós imeachta reachtach, na forálacha cur chun feidhme deifnídeacha is gá a ghlacadh.

I gCaibidil 7 de Rialachán Cur Chun Feidhme (AE) Uimh. 498/2012 ón gCoimisiún bunaíodh forálacha a bhaineann le céimeanna áirithe ullmhúcháin is gá a thógáil gan mhoill tar éis teacht i bhfeidhm an Rialacháin Cur Chun Feidhme shealadaigh chun a chur ar chumas an AE bainistiú oibríochtúil réidh a dhéanamh ar a scair de na cuótaí rátaí taraife faoin tráth a ghlacfaidh Cónaidhm na Rúise ballraíocht san EDT. Tá na bearta ullmhúcháin sin riachtanach chun na huasmhéideanna allmhairiúcháin (ar a dtugtar "uasteorainneacha") a ríomh do na cuideachtaí sin ar féidir leo stádas allmhaireora "thraidisiúnta" a áitiú le linn na chéad trí thréimhse cuóta i dtaca le cur i bhfeidhm an Chomhaontaithe agus an Phrótacail (cf. Airteagal 5(4) den Phrótacal).

Ba cheart, dá bhrí sin, go gcoimeádfaí éifeachtaí dlíthiúla na mbeart ullmhúcháin a glacadh faoi Rialachán Cur Chun Feidhme (AE) Uimh. 498/2012 ón gCoimisiún, faoin rialachán cur chun feidhme nua atá le glacadh ag an gCoimisiún chun deimhneacht dhlíthiúil agus leanúnachas a áirithiú d'oibreoirí eacnamaíocha.

2012/0217 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir le leithdháileadh cuótaí rátaí taraife a bhfuil feidhm acu i ndáil le honnmhairithe adhmaid ó Chónaidhm na Rúise chun an Aontais Eorpaigh

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207 de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag gníomhú dóibh i gcomhréir leis an ngnáthnós imeachta reachtach[1],

De bharr an méid seo a leanas:

(1) I bhfianaise na tábhachta eacnamaíche a bhaineann le hallmhairithe adhmaid amh don Aontas Eorpach agus i bhfianaise thábhacht Chónaidhm na Rúise don Aontas mar sholáthraí adhmaid amh, tá gealltanais caibidlithe ag an gCoimisiún le Cónaidhm na Rúise go ndéanfaidh Cónaidhm na Rúise na dleachtanna onnmhairiúcháin a chuireann sí i bhfeidhm faoi láthair ar adhmad amh a laghdú nó a dhíchur.

(2) Sna gealltanais sin, a bheidh mar chuid de Sceideal Lamháltas na hEagraíochta Domhanda Trádála (EDT) i dtaca le Cónaidhm na Rúise tráth a haontachais leis an EDT, tá cuótaí rátaí taraife le haghaidh allmhairiú cineálacha sonraithe adhmaid bhuaircínigh, agus leithdháileadh sciar díobh sin le haghaidh allmhairithe chun an Aontais.

(3) I gcomhthéacs na caibidlíochta maidir le haontachas Chónaidhm na Rúise leis an EDT, tá Comhaontú caibidlithe ag an gCoimisiún, thar ceann an Aontais, le Cónaidhm na Rúise, i bhfoirm Malartú Litreacha maidir le riaradh na gcuótaí rátaí taraife sin a bhfuil feidhm acu i ndáil le honnmhairithe adhmaid bhuaircínigh áirithe ó Chónaidhm na Rúise chun an Aontais[2] (dá ngairtear "an Comhaontú" anseo feasta).

(4) De réir mar a fhoráiltear sa Chomhaontú, tá rialacha mionsonraithe teicniúla caibidlithe ag an Aontas agus ag Cónaidhm na Rúise maidir le bainistiú cuótaí rátaí taraife atá i gcomhaontú i bhfoirm prótacail a caibidlíodh idir an tAontas agus Rialtas Chónaidhm na Rúise[3] (dá ngairtear "an Prótacal" anseo feasta).

(5) An 14 Nollaig 2011, ghlac an Chomhairle Cinneadh 2012/105/AE[4] lenar údaraíodh an Comhaontú agus an Prótacal a shíniú agus iad a chur i bhfeidhm go sealadach ó dháta aontachais Chónaidhm na Rúise leis an EDT. Síníodh an Comhaontú agus an Prótacal an 16 Nollaig 2011.

(6) I gcomhréir le coinníollacha an Chomhaontaithe, déanfaidh an tAontas bainistiú ar an scair de na cuótaí rátaí taraife a leithdháileadh air trína nósanna imeachta inmheánacha. Le Cinneadh 2012/105/AE leagtar síos go nglacfaidh an Coimisiún rialacha mionsonraithe maidir leis an modh ina leithdháiltear údaruithe cuóta de bhun an Phrótacail, agus aon fhorálacha eile is gá ionas gur féidir leis an Aontas bainistiú a dhéanamh ar chainníochtaí na gcuótaí taraife arna leithdháileadh ar onnmhairithe chun an Aontais. Le Rialachán Cur Chun Feidhme (AE) Uimh. 498/2012 ón gCoimisiún an 12 Meitheamh 2012 maidir le leithdháileadh cuótaí rátaí taraife a bhfuil feidhm acu maidir le honnmhairithe adhmaid ó Chónaidhm na Rúise chun an Aontais Eorpaigh[5], bunaíodh na rialacha cur chun feidhme sealadacha is gá d'fhonn a chur ar chumas an Aontais bainistiú iomlán oibríochtúil a dhéanamh ar a scair de na cuótaí rátaí taraife faoin tráth a ghlacfaidh Cónaidhm na Rúise ballraíocht san EDT. Scoirfidh an Rialachán sin d'fheidhm a bheith aige nuair a thabharfar an Comhaontú agus an Prótacal i gcrích agus nuair a thiocfaidh siad i bhfeidhm.

(7) Chun dálaí aonfhoirmeacha a áirithiú chun an Comhaontú agus an Prótacal a chur chun feidhme tar éis a dteacht i bhfeidhm ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún[6].

(8) Ba cheart an nós imeachta scrúdúcháin a úsáid chun gníomhartha cur chun feidhme a ghlacadh lena leagtar amach rialacha maidir leis an modh ina leithdháiltear údaruithe cuóta agus aon fhorálacha eile is gá ionas gur féidir leis an Aontas bainistiú a dhéanamh ar chainníochtaí na gcuótaí rátaí taraife arna leithdháileadh ar onnmhairithe chun an Aontais tráth chur chun feidhme an Chomhaontaithe agus an Phrótacail, ós rud é gur gníomhartha iad sin a bhaineann leis an gcomhbheartas tráchtála agus, dá bhrí sin, a thagann faoi phointe (iv) d'Airteagal 2(2)(b) de Rialachán (AE) Uimh. 182/2011.

(9) Chun deimhneacht dhlíthiúil agus leanúnachas a áirithiú d'oibreoirí eacnamaíocha ba cheart éifeachtaí dlíthiúla na mbeart ullmhúcháin a glacadh cheana féin faoi Rialachán Cur Chun Feidhme (AE) Uimh. 498/2012 a choimeád sna gníomhartha cur chun feidhme nua atá le glacadh de bhun an Rialacháin seo, amhail is gur glacadh na bearta ullmhúcháin sin faoin bhforáil chomhfhreagrach sna gníomhartha cur chun feidhme nua sin,

TAR ÉIS AN RIALACHÁN SEO A GHLACADH:

Airteagal 1

1. I gcur chun feidhme an Chomhaontaithe idir an tAontas Eorpach agus Cónaidhm na Rúise maidir le riaradh cuótaí rátaí taraife a bhfuil feidhm acu maidir le honnmhairithe adhmaid ó Chónaidhm na Rúise chun an Aontais agus maidir leis an bPrótacal i ndáil le rialacha mionsonraithe teicniúla de bhun an Chomhaontaithe sin, glacfaidh an Coimisiún rialacha mionsonraithe maidir leis an modh ina leithdháiltear údaruithe cuóta de bhun mhír 2 d'Airteagal 5 den Phrótacal, agus aon fhorálacha eile is gá ionas gur féidir leis an Aontas bainistiú a dhéanamh ar chainníochtaí na gcuótaí rátaí taraife arna leithdháileadh ar onnmhairithe chun an Aontais. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 2.

2. Faoi na gníomhartha cur chun feidhme dá dtagraítear i mír 1 coimeádfar éifeachtaí dlíthiúla na mbeart ullmhúcháin a glacadh de bhun Rialachán Cur Chun Feidhme (AE) Uimh. 498/2012.

Airteagal 2

Tabharfaidh an Coiste um Adhmad a bunaíodh faoi Airteagal 5 de Chinneadh 2012/105/AE cúnamh don Choimisiún. Beidh an coiste sin ina choiste de réir bhrí Rialachán (AE) Uimh. 182/2011. Féadfaidh an Coiste um Adhmad aon ábhar a scrúdú a bhaineann le cur i bhfeidhm an Chomhaontaithe agus an Phrótacail a tharraingeoidh an Coimisiún anuas nó ar iarratas ó Bhallstát.

I gcás ina ndéanfar tagairt don Airteagal seo, beidh feidhm ag Airteagal 5 de Rialachán (AE) Uimh. 182/2011.

Airteagal 3

Tiocfaidh an Rialachán seo i bhfeidhm ar lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus infheidhme go díreach i ngach Ballstát.

Arna dhéanamh sa Bhruiséil,

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1] Seasamh ó Pharlaimint na hEorpa an [XXX] agus Cinneadh ón gComhairle an [XXX].

[2] IO L 57, 29.2.2012, lch. 3.

[3] IO L 57, 29.2.2012, lch. 5.

[4] IO L 57, 29.2.2012, lch. 1.

[5] IO L 152, 13.6.2012, lch. 28.

[6] IO L 55, 28.2.2011, lch. 13.